

**ΠΟΛΙΤΙΚΗ ΕΠΕΞΕΡΓΑΣΙΑΣ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

**ΔΕΛΤΙΩΝ ΥΓΕΙΑΣ**



**1.Ποιοι Είμαστε**

Ο Κυπριακός Οργανισμός Αθλητισμού (εφεξής καλούμενος «ο Οργανισμός» ή «ο ΚΟΑ» ή

«εμείς ») είναι η ανώτατη αθλητική αρχή της Κυπριακής Δημοκρατίας και έχει τα κεντρικά του γραφεία στην οδό Λεωφ. Μακαρείου Αθλητικού Κέντρου, Έγκωμη, 2400 Λευκωσία
Ταχ. Θυρ.: 24804, 1304 Λευκωσία, Κύπρος

Αποστολή του ΚΟΑ, μέσω της έκδοσης του Δελτίου Υγείας Αθλητών ΚΟΑ, είναι η πρόληψη του Αιφνίδιου Καρδιακού Θανάτου (ΑΚΘ) στους αθλουμένους, κατά την διάρκεια της σωματικής άσκησης καθώς επίσης και της έγκαιρης διάγνωσης και πρόληψης των παθολογικών καταστάσεων που δεν αποκλείουν την πλήρη ή με περιορισμό αθλητική δραστηριότητα, αλλά απαιτούν ειδικές προφυλάξεις και παρακολούθηση.

## Το παρόν κείμενο έχει σκοπό να σας παρέχει κατανοητή, διαφανή και άμεση πληροφόρηση αναφορικά με την επεξεργασία των προσωπικών δεδομένων σας, όπως προκύπτουν από την έννομη υποχρέωση του ΚΟΑ για την αξιολόγηση και έκδοση Δελτίων Υγείας , όπως προνοείται στις διατάξεις του **περί Κυπριακού Οργανισμού Αθλητισμού Νόμος του 1969 (Ν. 41/1969) και τις τροποποιήσεις αυτού** και τα οποία συλλέγει και επεξεργάζεται στο πλαίσιο των υποχρεώσεών του απέναντι σας.

Ο Οργανισμός έχει δεσμευτεί με βάση το **Γενικό Κανονισμό για την Προστασία Δεδομένων Προσωπικού Χαρακτήρα της Ευρωπαϊκής Ένωσης (Κανονισμός 2016/679)** να διασφαλίσει και να διαφυλάξει το δικαίωμά σας στην προστασία έναντι της αθέμιτης επεξεργασίας δεδομένων προσωπικού χαρακτήρα και το δικαίωμά σας στην ιδιωτική ζωή και να προστατεύσει τα δεδομένα προσωπικού χαρακτήρα τα οποία διατηρεί και τα οποία σας αφορούν.

Παράλληλα, κατανοεί ότι η διατήρηση της ασφάλειας και εμπιστευτικότητας των προσωπικών δεδομένων σας είναι μια μεγάλη ευθύνη την οποία και λαμβάνει πολύ σοβαρά υπόψη. Για αυτό τον λόγο έχουμε καταρτίσει, μεταξύ άλλων μέτρων, και την παρούσα Πολιτική, η οποία έχει ως σκοπό την ενημέρωσή σας σχετικά με τα δεδομένα που συλλέγουμε, το λόγο συλλογής και πως τα χρησιμοποιούμε.

**2. Ποιους αφορά**

Αυτή η Πολιτική απευθύνεται σε φυσικά πρόσωπα τα οποία επιθυμούν να αξιολογηθούν για να τους εκδοθεί Δελτίο Υγείας, όπως προνοείται στις διατάξεις του **περί Κυπριακού Οργανισμού Αθλητισμού Νόμο του 1969 (Ν. 41/1969) και τις τροποποιήσεις αυτού.** Με το να παρέχετε τις προσωπικές σας πληροφορίες ή τις πληροφορίες κάποιου άλλου προσώπου (αφορά γονείς και κηδεμόνες) για το οποίο παρείχατε συγκατάθεση ή λάβατε εξουσιοδότηση, αποδέχεστε ότι θα τις χρησιμοποιήσουμε κατά τον τρόπο που επεξηγείται αναλυτικά στην παρούσα Πολιτική.

Επίσης, ανά διαστήματα ενδέχεται **να πραγματοποιούνται ορισμένες αλλαγές στην Πολιτική ούτως ώστε να συμβαδίζει με τροποποιήσεις** στην νομοθεσία, λειτουργικές και τεχνολογικές εξελίξεις. Θα πρέπει να ελέγχετε κατά διαστήματα την ιστοσελίδα τόσο του ΚΟΑ, όσο και (του Τμήματος) των Δελτίων Υγείαςγια την πιο πρόσφατη εκδοχή της Πολιτικής.

Το Τμήμα Δελτίων Υγείας είναι η αρμόδια Υπηρεσία του Οργανισμού, υπεύθυνη για την έκδοση Δελτίων Υγείας Αθλητών. Η διαδικασία έκδοσης Δελτίων Υγείας διέπετέ από τον περί ΚΟΑ Νόμο του 1969 (41/69), καθώς επίσης και τους κανονισμούς, τις οδηγίες, τις διαδικασίες και τις εγκυκλίους που εκδίδει το Τμήμα Δελτίων Υγείας, κατόπιν αποφάσεων του Διοικητικού Συμβουλίου του ΚΟΑ.

**3. Τι είναι προσωπικά δεδομένα**

Στην Πολιτική, τα προσωπικά σας δεδομένα αναφέρονται ορισμένες φορές ως «δεδομένα προσωπικού χαρακτήρα», «προσωπικά δεδομένα», «προσωπικές πληροφορίες» ή «δεδομένα». Για τους σκοπούς της Πολιτικής, προσωπικό δεδομένο θεωρείται κάθε πληροφορία η οποία αφορά φυσικό πρόσωπο του οποίου η ταυτότητα μπορεί να εξακριβωθεί είτε άμεσα είτε έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως ονοματεπώνυμο, αριθμό ταυτότητας, ή έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου.

Ο όρος προσωπικά δεδομένα επίσης περιλαμβάνει, μεταξύ άλλων, κάποια ευαίσθητα δεδομένα (ή δεδομένα ειδικών κατηγοριών) όπως για παράδειγμα τα δεδομένα που αφορούν την υγεία ενός φυσικού προσώπου τα οποία αποκαλύπτουν πληροφορίες σχετικά με την κατάσταση της υγείας του, τυχόν ποινικές καταδίκες και δεδομένα που αποκαλύπτουν φυλή ή εθνικότητα.

Όταν αναφέρουμε ότι τα προσωπικά σας δεδομένα υπόκεινται σε «επεξεργασία», ο όρος αυτός περιλαμβάνει κάθε πράξη που πραγματοποιείται σε σχέση με τα δεδομένα αυτά όπως η συλλογή, η καταχώρηση, η οργάνωση, η διάρθρωση, η αποθήκευση, η προσαρμογή, η μεταβολή, η ανάκτηση, η αναζήτηση πληροφοριών, η χρήση, η διαβίβαση, η διάδοση, η διάθεση, η συσχέτιση, ο συνδυασμός, ο περιορισμός, η διαγραφή και η καταστροφή.

Σε περίπτωση κατά την οποία χρειάζεστε περισσότερες πληροφορίες αναφορικά με το πώς επεξεργαζόμαστε τα προσωπικά σας δεδομένα, μπορείτε να αποταθείτε στον **Υπεύθυνο Προστασίας Δεδομένων** του Οργανισμού στην διεύθυνση του εγγεγραμμένου μας γραφείου Λεωφ. Μακαρείου Αθλητικού Κέντρου, Έγκωμη, 2400 Λευκωσία ή Ταχ. Θυρ.: 24804, 1304 Λευκωσία, Κύπρος ή μέσω του email: dpo@sportskoa.org.cy

**4. Αρχές Επεξεργασίας Προσωπικών Δεδομένων**

Κατά τη συλλογή των προσωπικών δεδομένων, δεσμευόμαστε από τον **Γενικό Κανονισμό για την Προστασία Δεδομένων Προσωπικού Χαρακτήρα της Ευρωπαϊκής Ένωσης (Κανονισμός 2016/679)** και λαμβάνοντας υπόψη μας όλα τα απαραίτητα οργανωτικά μέτρα, προχωρούμε στο στάδιο της επεξεργασίας, βασιζόμενοι στις κάτωθι αρχές επεξεργασίας προσωπικών δεδομένων:

* υποβάλλονται σε νόμιμη και θεμιτή επεξεργασία με διαφανή τρόπο,
* συλλέγονται για καθορισμένους, ρητούς και νόμιμους σκοπούς και δεν υποβάλλονται σε περαιτέρω επεξεργασία κατά τρόπο ασύμβατο με τους σκοπούς για τους οποίους ο Οργανισμός συλλέγει τα δεδομένα αυτά,
* συλλέγονται μόνο τα κατάλληλα, συναφή και περιορίζονται στον αναγκαίο σκοπό για τον οποίο συλλέχθηκαν,
* είναι ακριβή και όταν είναι αναγκαίο επικαιροποιούνται,
* διατηρούνται μόνο για το διάστημα που απαιτείται για τους σκοπούς τους οποίους συλλέχθηκαν,
* υποβάλλονται σε επεξεργασία κατά τρόπο που εγγυάται την ενδεδειγμένη ασφάλειά τους, μεταξύ άλλων από τη μη εξουσιοδοτημένη ή παράνομη επεξεργασία και τυχαία απώλεια, καταστροφή ή φθορά, με τη χρήση κατάλληλων τεχνικών ή οργανωτικών μέτρων,
* όταν διαβιβάζουμε τα προσωπικά σας δεδομένα είτε σε άλλη χώρα, ή σε πρόσωπο το οποίο εκτελεί επεξεργασία για λογαριασμό του Οργανισμού λαμβάνουμε τα απαραίτητα μέτρα για την προστασία των δεδομένων σας, όπως για παράδειγμα τη σύναψη εξειδικευμένων συμβάσεων επεξεργασίας των δεδομένων.

**5.Πως Γίνεται η Συλλογή των Προσωπικών σας Δεδομένων**

Η συλλογή των προσωπικών σας δεδομένων τις περισσότερες φορές γίνεται:

* απ’ ευθείας από εσάς
* από τους γονείς ή τους κηδεμόνες σας
* από εξουσιοδοτημένο αντιπρόσωπο σωματείου/ομοσπονδία ή άλλου φορέα που ανήκετε

μέσω του εντύπου ‘’Ιατρική εξέταση για Δελτίο Υγείας’’ στα γραφεία του Τμήματος Δελτίων Υγείας - Α.Σ.Υ.Α. (Ανώτατο Συμβούλιο Υγείας Αθλητών) που βρίσκονται στον Κυπριακό Οργανισμό Αθλητισμού στην Λεωφ. Μακαρείου Αθλητικού Κέντρου, Έγκωμη, 2400 Λευκωσία, Κύπρος.

**6. Τι Είδους Προσωπικά Δεδομένα Επεξεργαζόμαστε**

Ο ΚΟΑ έχει οριστεί ως υπεύθυνη αρχή για να καθορίζει τα της εκδόσεως δελτίων υγείας των αθλουμένων και προνοεί περί της ακολουθουμένης εν γένει διαδικασίας ιατρικής εξετάσεως εκάστου αθλουμένου μέλους, αθλητικής ομοσπονδίας ή αθλητικού σωματείου, όπως προνοείται στις διατάξεις του **περί Κυπριακού Οργανισμού Αθλητισμού Νόμος του 1969 (Ν. 41/1969) και τις τροποποιήσεις αυτού** και στο οποίο συμπεριλαμβάνονται προσωπικά δεδομένα.

Για όλους τους λόγους που προαναφέρθηκαν, για την έκδοση Δελτίου Υγείας, ο ΚΟΑ συλλέγει και επεξεργάζεται τα πιο κάτω δεδομένα προσωπικού χαρακτήρα:

* Προσωπικά Στοιχεία (όπως ονοματεπώνυμο, διεύθυνση, τηλέφωνο, ημερομηνία γέννησης και αριθμό πολιτικής ταυτότητας, φύλο )
* Φωτογραφία (τύπου διαβατηρίου)
* Ομοσπονδία ή/και σωματείο που ανήκετε
* Ερωτηματολόγιο για δεδομένα υγείας
* Ιατρικό Κληρονομικό Ιστορικό
* Αποτελέσματα Φυσικής Εξέτασης
* Επιπρόσθετα δεδομένα υγείας στην περίπτωση που σας δοθεί παραπεμπτικό για περαιτέρω εξετάσεις ( Hollter Ρυθμού, Δοκιμασία Κόπωσης, Ηλεκτροκαρδιογράφημα, Ακτινογραφία Θώρακα, καρδιογραφήματα, υπερηχοκαρδιογραφήματα ή οποιαδήποτε άλλη εξέταση θεωρηθεί αναγκαία από παθολογικά ευρήματα στο καρδιογράφημα)
* Βεβαίωση εκπλήρωσης των στρατιωτικών σας υποχρεώσεων ή βεβαίωση από την υπηρεσία που υπηρετείτε ή βεβαίωση για τους λόγους μη εκπλήρωσης της στρατιωτικής σας θητείας στην περίπτωση που σας ζητηθεί
* Σε περίπτωση ανήλικου, υπογεγραμμένη Δήλωση Γονικής Συναίνεσης (υπογραμμένη και από τους δύο γονείς ή από τον ενδεδειγμένο κηδεμόνα σας)

**7. Πως Χρησιμοποιούμε τα Προσωπικά Σας Δεδομένα**

Τα προσωπικά σας δεδομένα αφού συλλεγούν από εμάς, μπορεί να τύχουν επεξεργασίας στον Οργανισμό μας, από τους εξουσιοδοτημένους υπαλλήλους του ΚΟΑ , τις Ιατρικές Επιτροπές Αξιολόγησης των αιτήσεων για έκδοση Δελτίου Υγείας, Ανώτατο Συμβούλιο Υγείας Αθλητών (Α.Σ.Υ.Α), συνεργάτες ή και τους αντιπροσώπους μας ώστε να αξιολογήσουμε τη δυνατότητα έκδοσης Δελτίου Υγείας.

Συγκεκριμένα, χρησιμοποιούμε τα προσωπικά σας δεδομένα για τους παρακάτω σκοπούς:

* Την αξιολόγηση των αιτήσεων και των δεδομένων υγείας που μας παραθέτετε
* Την έκδοση Δελτίου Υγείας
* Την επικοινωνία μαζί σας για την πρόοδο της αίτησης σας
* Την εφαρμογή των προνοιών του **περί Κυπριακού Οργανισμού Αθλητισμού Νόμο του 1969 (Ν. 41/1969) και τις τροποποιήσεις αυτού**

**8. Διαβίβαση Προσωπικών Δεδομένων**

Ενδεχομένως να απαιτηθεί να κοινοποιηθούν τα προσωπικά σας δεδομένα σε οποιαδήποτε αρχή έχει έννομη εξουσία διενέργειας ελέγχων στις δραστηριότητες του Οργανισμού περιλαμβανομένης της Ελεγκτικής Υπηρεσίας της Δημοκρατίας, του Γενικού Λογιστηρίου της Δημοκρατίας, της Αστυνομίας και των Δικαστικών Αρχών της Δημοκρατίας, των Αρμοδίων Δικαστικών Οργάνων των αναγνωρισμένων Αθλητικών Ομοσπονδιών, των εξουσιοδοτημένων εκπροσώπων των Σωματείων/Ομίλων/Συλλόγων σας και πάντα σύμφωνα με τις διατάξεις για την εφαρμογή των προνοιών του **περί Κυπριακού Οργανισμού Αθλητισμού Νόμο του 1969 (Ν. 41/1969) και τις τροποποιήσεις αυτού.**

Για την αξιολόγηση της αίτησης σας για έκδοση Δελτίου Υγείας, οι ιατρικές εξετάσεις, τα πιστοποιητικά, τα δεδομένα και οι βεβαιώσεις που προσκομίζετε καταχωρούνται στο έντυπο και ηλεκτρονικό αρχείο του Τμήματος Δελτίων Υγείας και ακολούθως τίθενται ενώπιον των Ιατρικών Λειτουργών της Επιστημονικής Επιτροπής Ανώτατο Συμβούλιο Υγείας Αθλητών και στις Ιατρικές Επιτροπές Αξιολόγησης

Για τον καθορισμό των απαιτούμενων ιατρικών και παρακλινικών εξετάσεων καθώς επίσης, των ιατρικών εντύπων αξιολόγησης καθώς επίσης και της διαδικασίας αξιολόγησης των αιτήσεων για έκδοση Δελτίου Υγείας το Διοικητικό Συμβούλιο του Οργανισμού, έχει συστήσει την Επιστημονική Επιτροπή Ανώτατο Συμβούλιο Υγείας Αθλητών (ΑΣΥΑ).

Η Αξιολόγηση των αιτήσεων για την έκδοση Δελτίου Υγείας, οι οποίες έχουν ορθώς υποβληθεί και έχουν παραληφθεί από τον Οργανισμό διενεργείται από τις **«Ιατρικές Επιτροπές Αξιολόγησης»** οι οποίες αξιολογούνδευτερογενώς τα ιατρικά πιστοποιητικά και τις ιατρικές εξετάσεις που προσκομίζουν και θέτουν ενώπιον τους οι αθλητές/τριες.

Η Επιστημονική Επιτροπή Ανώτατο Συμβούλιο Υγείας Αθλητών (ΑΣΥΑ) και οι Ιατρικές Επιτροπές Αξιολόγησης αναλόγως των ευρημάτων των υποχρεωτικών ιατρικών και παρακλινικών εξετάσεων, σύμφωνα με την επιστημονική τους αξιολόγηση έχουν το δικαίωμα να παραπέμπουν τον αθλητή για περαιτέρω συμπληρωματικές εξετάσεις. Το Δελτίο Υγείας Αθλητών ΚΟΑ δεν εκδίδεται μέχρι την προσκόμιση των συμπληρωματικών εξετάσεων και της επαναξιολόγησης του από Ιατρική Επιτροπή Αξιολόγησης.

Επιπρόσθετα, έγγραφα που αφορούν στη διενέργεια συναλλαγών (αποδείξεις/τιμολόγια) τα οποία περιλαμβάνονται στις αιτήσεις, δύναται να προωθηθούν στο Λογιστήριο του Κ.Ο.Α. και στο Τμήμα Φορολογίας για σκοπούς ελέγχου. Το Διοικητικό Συμβούλιο και ο Γενικός Διευθυντής του Οργανισμού έχουν το δικαίωμα διενέργειας ελέγχων στις δραστηριότητες του Τμήματος.

Στην περίπτωση στρατεύσιμων αθλητών, διαβίβαση προσωπικών δεδομένων γίνεται και στο Γενικό Επιτελείο Εθνικής Φρουράς (ΓΕΕΦ) για την εφαρμογή του Εδαφίου 5.2(κ) του **περί Κυπριακού Οργανισμού Αθλητισμού Νόμου του 1969 (Ν. 41/1969).** Επιπλέον, προσωπικά δεδομένα σας μπορεί και εφόσον παραστεί ανάγκη να διαβιβαστούν στο Υπουργείο Άμυνας για εφαρμογή του ίδιου Εδαφίου.

Σε κάθε διαβίβαση προς τρίτους λαμβάνεται εκ των προτέρων κάθε μέτρο ώστε για τα δεδομένα που θα διαβιβάζονται, να συντρέχουν πάντα οι προϋποθέσεις για νόμιμη και θεμιτή επεξεργασία αυτών. Οι οργανισμοί οι οποίοι λειτουργούν ως εκτελούντες την επεξεργασία στους οποίους ενδέχεται να διαβιβάσουμε προσωπικά δεδομένα, έχουν δεσμευθεί γραπτώς προς εμάς πως τηρούν με την σειρά τους τις πρόνοιες του Γενικού Κανονισμού Προστασίας Δεδομένων.

**9. Περίοδος Διατήρησης των Προσωπικών Σας Δεδομένων**

Ο ΚΟΑ διατηρεί τα προσωπικά σας δεδομένα στα αρχεία του μόνο για το χρονικό διάστημα, που απαιτείται και σύμφωνα με τις διατάξεις του **περί Κυπριακού Οργανισμού Αθλητισμού Νόμος του 1969 (Ν. 41/1969) και τις τροποποιήσεις αυτού**.

Η διαγραφή των προσωπικών δεδομένων σας, που αφορούν την αίτηση και αξιολόγηση για έκδοση Δελτίου Υγείας (συμπεριλαμβανομένων των Γονικών Συναινέσεων, Εξουσιοδοτήσεων και έντυπων Παραλαβής), πραγματοποιείται μετά την πάροδο έξι (6) μηνών από την λήξη του εκδομένου Δελτίου Υγείας και όταν δεν υφίστανται οποιεσδήποτε υποχρεώσεις ή απαιτήσεις των εμπλεκομένων μερών και εφόσον δεν υφίσταται οποιαδήποτε διαδικασία ελέγχου ή/και δικαστική διαδικασία που αφορά ή σχετίζεται με την υπόθεση.

Επίσης, διαγραφή των προσωπικών σας δεδομένων γίνεται με την έγκριση και έκδοση νέου Δελτίου Υγείας ή σε περίπτωση που η αίτησή σας καταχωρηθεί ως εκκρεμότητα για περίοδο μεγαλύτερη των έξι (6) μηνών από την ημερομηνία υποβολής της.

Το πιο πάνω ισχύει και στις περιπτώσεις που έχουν παρέλθει έξι (6) μήνες από την ημερομηνία έκδοσης και υποβολής:

* Του εντύπου «Ιατρική Εξέταση για έκδοση Δελτίου Υγείας», των ιατρικών και παρακλινικών εξετάσεων καθώς επίσης και των απαραίτητων δικαιολογητικών για έκδοση Δελτίου Υγείας.
* Των συμπληρωματικών/παραπεμπτικών εξετάσεων που απαιτήθηκαν από την Ιατρική Επιτροπή.
* Όλων των βεβαιώσεων και δικαιολογητικών που έχουν απαιτηθεί από το Τμήμα για την περαιτέρω αξιολόγηση και χειρισμό της αίτησης.

Τα δεδομένα της αίτησης σας, πιθανόν να αποτελέσουν υλικό για σκοπούς επιστημονικής ή ιστορικής έρευνας ή/και στατιστικούς σκοπούς. Μετά την πάροδο της καθορισμένης περιόδου διατήρησης, τα προσωπικά σας δεδομένα θα ανωνυμοποιούνται, θα αρχειοθετούνται και θα επεξεργάζονται σύμφωνα με το Άρθρο 89.2 του ΓΚΠΔ.

Τα δεδομένα οικονομικής φύσεως που αφορούν τις πληρωμές για έκδοση Δελτίων Υγείας διατηρούνται 6 έτη με επέκταση για άλλα 6 έτη σε περίπτωση ειδοποίησης για έρευνα από το Τμήμα Φορολογίας, την Ελεγκτική Υπηρεσία ή άλλη νομική εκκρεμότητα

**10. Ποια είναι τα Δικαιώματά Σας**

Ο Γενικός Κανονισμός Προστασίας Δεδομένων ορίζει τα δικαιώματά σας σε σχέση με τα προσωπικά σας δεδομένα. Ένεκα αυτού ο Οργανισμός έχει αναπτύξει μηχανισμό ικανοποίησης αιτημάτων σχετικά με τα προσωπικά δεδομένα σας, ως ακολούθως:

1. **Δικαίωμα πρόσβασης (right to access):** Έχετε το Δικαίωμα πρόσβασης στα δεδομένα που διατηρούμε για εσάς και στα οποία ανά πάσα στιγμή μπορείτε να λάβετε αντίγραφο αυτών. Ο ΚΟΑ ενδέχεται να ζητήσει την καταβολή εύλογου τέλους για διοικητικά έξοδα για την ετοιμασία αντιγράφων. Οι περιπτώσεις καταβολής τέλους και το ύψος του τέλους αποφασίζονται από το Διοικητικό Συμβούλιο και ανακοινώνονται στην ιστοσελίδα του Οργανισμού.
2. **Δικαίωμα διόρθωσης (right to rectification):** Έχετε δικαίωμα πρόσβασης και διόρθωσης των προσωπικών σας πληροφοριών. Μπορείτε σε κάθε στάδιο της μεταξύ μας σχέσης να ελέγξετε και να επικαιροποιήσετε προσωπικά σας δεδομένα προβάλλοντας πάντα τα απαραίτητα δικαιολογητικά, ζητώντας τη διόρθωση ή τη συμπλήρωση ανακριβών πληροφοριών.
3. **Δικαίωμα διαγραφής (right to be forgotten):** Έχετε το δικαίωμα να ζητήσετε τη διαγραφή μέρους ή συνόλου των δεδομένων, που σας αφορούν. Τονίζουμε όμως πως ο Οργανισμός είναι υποχρεωμένος να διαγράψει μόνο εκείνα τα προσωπικά δεδομένα τα οποία μπορούν να διαγραφούν ως η Πολιτική Διατήρησης και Καταστροφής Αρχείων των δεδομένων μας.
4. **Δικαίωμα περιορισμού (right to restriction):** Διατηρείτε το δικαίωμα να ζητήσετε τον περιορισμό της επεξεργασίας των προσωπικών σας δεδομένων, ακόμα και όταν αμφισβητείται η ακρίβεια των δεδομένων ή ακόμα και όταν τα δεδομένα δεν είναι πλέον χρήσιμα στον Οργανισμό αλλά ζητάτε τη διαφύλαξη τους εξαιτίας νομικών αξιώσεων.
5. **Δικαίωμα εναντίωσης (right to object):** Μπορείτε ανά πάσα στιγμή να προβάλετε τις ενστάσεις σας ως προς την επεξεργασία των προσωπικών σας δεδομένων. Στην περίπτωση που προβάλετε το δικαίωμα αυτό, η επεξεργασία σταματά αυτόματα εκτός κι αν ο Οργανισμός αποδείξει έννομο συμφέρον ή αν απαιτούνται τα δεδομένα προς υποστήριξη μιας νομικής/δικαστικής υπόθεσης.
6. **Δικαίωμα στη φορητότητα των δεδομένων (right to data portability):** Διατηρείτε το δικαίωμα της φορητότητας, της μεταφοράς δηλαδή των προσωπικών σας δεδομένων σε άλλο οργανισμό σε μορφή αναγνωρίσιμη και κοινώς χρησιμοποιούμενη. Τα εν λόγω δεδομένα θα διαγραφούν ως ορίζεται από την πολιτική διαγραφής του Οργανισμού μας,
7. **Δικαίωμα ανάκλησης της συγκατάθεσης:** Διατηρείτε το δικαίωμα, ανά πάσα στιγμή να αποσύρετε την συγκατάθεσή σας, προς επεξεργασία των προσωπικών σας δεδομένων, χωρίς ωστόσο να επηρεάζει την νομιμότητά της στην οποία βασιζόταν ο Οργανισμός μας πριν την απόσυρσή σας. Σας ενημερώνουμε ότι η ανάκληση της συγκατάθεσής σας ενδεχομένως να οδηγήσει στον τερματισμό των σχετικών υπηρεσιών.
8. **Δικαίωμα υποβολής παραπόνου:** Διατηρείτε το δικαίωμα να υποβάλετε το παράπονό σας σχετικά με την επεξεργασία των προσωπικών σας δεδομένων στον Επίτροπο Προστασίας Δεδομένων Προσωπικού Χαρακτήρα.

Για άσκηση οποιουδήποτε από τα δικαιώματα σας παρακαλούμε όπως αποτείνεστε γραπτώς στο Ανώτατο Συμβούλιο Υγείας Αθλητών (Α.Σ.Υ.Α).

Σε περίπτωση που κατά την άσκηση των πιο πάνω δικαιωμάτων σας αντιμετωπίσετε προβλήματα ή σε περίπτωση κατά την οποία χρειάζεστε περαιτέρω πληροφορίες αναφορικά με τα δικαιώματά σας, μπορείτε να επικοινωνήσετε με τον **Υπεύθυνο Προστασίας Δεδομένων** του ΚΟΑ , στη διεύθυνση του εγγεγραμμένου γραφείου μας ή και μέσω της ηλεκτρονικής διεύθυνσης dpo@sportskoa.org.cy

Εάν κατά την υποβολή του παραπόνου σας νιώσετε ότι αδικηθήκατε από μέρους μας ή εάν έχετε αμφιβολίες για την έκβαση του αιτήματός σας, μπορείτε να το υποβάλετε και γραπτώς στον Επίτροπο Προστασίας Δεδομένων Προσωπικού Χαρακτήρα στην πιο κάτω διεύθυνση:

Γραφείο Επιτρόπου Προστασίας Δεδομένων Προσωπικού Χαρακτήρα

Ιάσονος 1, 2ος όροφος

1082 Λευκωσία

ΤΘ 23378

1682 Λευκωσία

Τηλ.: 22818456 Αρ. Φαξ: 22304565

Ηλεκτρονική διεύθυνση: commissioner@dataprotection.gov.cy

**11 Αλλαγές στην Πολιτική μας**

Οι αλλαγές στη Νομοθεσία ή στις τεχνολογικές εξελίξεις επιβάλλουν και τις αντίστοιχες τροποποιήσεις και από πλευράς μας.

Παρακαλούμε όπως διατηρείτε και εσείς συνεχώς επαφή με την Πολιτική μας, η οποία μπορεί ανά πάσα στιγμή να αλλάξει και να προσαρμοστεί στις νέες εξελίξεις και δεδομένα.

Η αναθεωρημένη πολιτική μας θα αναρτάται στην ιστοσελίδα μας στην διεύθυνση <https://cyprussports.org/health-journal/>

Τέλος, έχετε τη δυνατότητα να ζητήσετε αντίγραφο της πιο πρόσφατης εκδοχής της Πολιτικής σε έντυπη μορφή.

Τελευταία επικαιροποίηση: 06 Σεπτεμβρίου 2022